Sportotal.gr - Στο Top-40 o Τσιτσιπάς
Νέο άλμα για τον Στέφανο Τσιτσιπά στην παγκόσμια κατάταξη, απόρροια των εκπληκτικών εμφανίσεών του τις τελευταίες εβδομάδες.
Ο νεαρός (19 ετών) Έλληνας πρωταθλητής δημιούργησε νέο προσωπικό ρεκόρ, αφού κερδίζοντας ακόμη τέσσερις θέσεις βρίσκεται πια, για πρώτη φορά στην καριέρα του, στο νούμερο 40 της παγκόσμιας κατάταξης.
Αυτό συνέβη μετά την πορεία του στο τουρνουά του Εστορίλ, με τον Τσιτσιπά να κατέχει πια ακόμη ένα άτυπο ρεκόρ, αφού είναι ο μοναδικός 19χρονος αθλητής που έχει θέση στο στο Top 40 της ΑΤΡ.
Ο Τσιτσιπάς έφτασε ως τα ημιτελικά του πορτογαλικού τουρνουά την προηγούμενη εβδομάδα, ενώ στην αμέσως προηγούμενη είχε φτάσει ως τον τελικό του Barcelona Open, όπου έχασε από τον Ναδάλ.
Έτσι κατόρθωσε να κερδίσει 23 θέσεις σε δύο εβδομάδες, αφού πριν από 15 ημέρες βρισκόταν στο Νο 63 του world ranking list, ενώ στην αρχή του χρόνου βρισκόταν στο Νο 91, που σημαίνει ότι είχε άνοδο 51 θέσεων.
Ως προς την κορυφή, η κατάσταση παρέμεινε αμετάβλητη. Ο Ράφαελ Ναδάλ εξακολουθεί να προηγείται με 8.770 βαθμούς, με βραχεία κεφαλή από τον Ρότζερ Φέντερερ (8.670), ενώ αρκετά πίσω ακολουθεί ο Αλεξάντερ Ζβέρεφ (5.195).
Εν τω μεταξύ αμετάβλητη είναι η θέση της Μαρίας Σάκκαρη, που παρέμεινε στο Νο 42 της παγκόσμιας κατάταξης, ενώ η Βαλεντίνη Γραμματικοπούλου έχασε δύο θέσεις και βρίσκεται στο Νο 177 του κόσμου.
Επίσης ως έχει έμεινε η κατάσταση και στην πρώτη δεκάδα, με την Σιμόνα Χάλεπ να βρίσκεται και αυτή την εβδομάδα στην κορυφή, ακολουθούμενη από τις Καρολίν Βοζνιάκι (Δανία) και Γκαρμπίνιε Μουγκουρούθα (Ισπανία).
Περισσότερα σε αυτή την κατηγορία: « «Τρένο» και στο Εστορίλ ο Τσιτσιπάς	Τσιτσιπάς: Θέλω να κερδίσω τουρνουά Grand Slam! »